**ОДЛУКА О ОСНИВАЊУ**

**ПАРЛАМЕНТАРНОГ ФОРУМА ЗА ЕНЕРГЕТСКУ ПОЛИТИКУ СРБИЈЕ**

**Узимајући у обзир** потребу да се у Народној скупштини теме везане за енергетику подигну на виши ниво расправе и да у јавности заузму значајније место, како би грађани Србије били квалитетније информисани;

**Руковођени** тиме што ми, народни посланици доносимо законе, због чега нам је неопходан отворен дијалог са свим актерима у области енергетике који нам омогућава да доносимо одлуке засноване на квалитетним информацијама које одражавају бројна различита гледишта;

**Истичући** потребу за делотворном применом и спровођењем одредаба Трећег енергетског пакета прописа Европске уније за електричну енергију и гас, ради стварања инвестиционе климе у Србији која је заснована на јасним тржишним механизмима и на стабилној и транспарентној правној основи;

**Наглашавајући** да је либерализација енергетских тржишта којом се обезбеђује ценовна конкурентност и заштита потрошача важан циљ за Србију као државу чланицу Енергетске заједнице и кандидата за чланство у Европској унији;

**Узимајући у обзир** потребу за већим улагањима у стратешку и флексибилну инфраструктуру која је предуслов за добро функционисање јединственог енергетског тржишта, укључујући и изградњу оптималних интерконекција са суседним земаљама, којом се обезбеђује сигурност снабдевања и диверсификација извора енергије, спречава енергетска изолација и омогућава повезивање са најудаљенијим просторима на регионалном енергетском тржишту и са европским мрежама;

**Признајући** да је енергетска ефикасност важан приоритет који има значајан мултипликативни ефекат на привреду Србије, кључан фактор за унапређење конкурентности, смањење енергетске зависности, стварање нових радних места и заштиту животне средине;

**Имајући у виду** директиве и уредбе Европске уније које за циљ имају либерализацију, интегритет и транспарентност енергетског тржишта, енергетску ефикасност и употребу обновљивих извора енергије;

**Поздрављајући** ућешће Народне скупштине у активностима и раду Парламентарног Пленума Енергетске заједнице у циљу повећања утицаја Републике Србије и Народне скупштине у региону Југоисточне Европе и у Европској унији у области енергетике,

Ми доле потписани народни посланици у Народној скупштини Републике Србије

4. октобра 2016. године доносимо

О Д Л У К У О О С Н И В А Њ У

ПАРЛАМЕНТАРНОГ ФОРУМА ЗА ЕНЕРГЕТСКУ ПОЛИТИКУ СРБИЈЕ

I МИСИЈА

1. Парламентарни форум за енергетску политику Србије организује догађаје на којима се састају кључни актери у сектору енергетике, међусобно информишу и расправљају о свим питањима из области енергетике. Имајући у виду да народни посланици доносе законе, неопходан је отворен дијалог са свим актерима у области енергетике који омогућава народним посланицима да доносе одлуке засноване на квалитетним информацијама које одражавају бројна различита гледишта. У том контексту, састанци Парламентарнoг форумa за енергетску политику Србије су место на коме се састају сви локални, републички, регионални, европски и остали међународни актери из ове области, размењују информације и износе мишљења.

II ЦИЉЕВИ

1. На састанцима у организацији Парламентарнoг форумa за енергетску политику Србије народни посланици имају могућност да разговарају са представницима Владе, привреде, Агенције за енергетику Републике Србије, јавних предузећа, локалних самоуправа, удружења, организација цивилног друштва и другим учесницима активним у сектору енергетике.
2. Учесници могу да се информишу о специфичним питањима из области енергетике, на састанцима на којима се разматрају различите теме и на тај начин обезбеђује равнотежа у сагледавању питања из различитих области енергетике.
3. Сваки учесник има прилику да изнесе мишљење, постави питања и учествује у расправи. Проактиван дијалог се успоставља само ако су присутни сви релевантни представници из области о којој се води расправа.
4. Чланови Парламентарног форума за енергетску политику Србије активно се ангажују на информисању јавности о свим питањима из области енергетике ради подизања свести грађана Србије о неопходности ефикасног и рационалног коришћења и употребе енергије и континуираног раста производње енергије из различитих извора.

III ВРЕДНОСТИ

1. Парламентарни форум за енергетску политику Србије је неформална група народних посланика сличног образовног и стручног профила и интересовања, без обзира на политичку припадност.
2. Учесници Парламентарног форума за енергетску политику Србије слободно износе своја мишљења и предлоге о питањима која се разматрају.
3. Активности Парламентарнog форумa за енергетску политику Србије не замењују активности других институција већ су им комплементарне.

Парламентарни форум за енергетску политику Србије доноси правила о раду.